b'\n_START_ARTICLE_\nKaliningrado zoologijos sodas\n_START_SECTION_\nVokietijoje\n_START_PARAGRAPH_\n1895 m. \xc5\xa1iuolaikinio zoologijos sodo teritorijoje buvo surengta \xc5\xa0iaur\xc4\x97s Ryt\xc5\xb3 Vokietijos pramon\xc4\x97s ir amat\xc5\xb3 paroda. Jai pasibaigus organizatorius H. Klasas pasi\xc5\xabl\xc4\x97 nenugriauti medini\xc5\xb3 parodos paviljon\xc5\xb3, bet juos panaudoti zoologijos sodo \xc4\xafk\xc5\xabrimui. Id\xc4\x97j\xc4\x85 miestie\xc4\x8diai sutiko su entuziazmu, nes zoologijos sodo klausimas buvo svarstomas jau seniai. \xc5\xa0iam planui \xc4\xafgyvendinti 1895 m. rugpj\xc5\xab\xc4\x8dio 22 d. buvo \xc4\xafkurta \xe2\x80\x9eTiergarten\xe2\x80\x9c (vok. \xc5\xbev\xc4\x97ri\xc5\xb3 sodas) draugija._NEWLINE_Spauda aktyviai palaik\xc4\x97 iniciatyv\xc4\x85, buvo renkami nari\xc5\xb3 \xc4\xafna\xc5\xa1ai, kita finansin\xc4\x97 parama i\xc5\xa1pirkti pasilikusiems parodos paviljonams (valstyb\xc4\x97 l\xc4\x97\xc5\xa1omis neprisid\xc4\x97jo). 1897 m. H. Klasas tapo kuriamo sodo direktoriumi, jis suk\xc5\xabr\xc4\x97 komplekso projekt\xc4\x85. Zoologijos sodas i\xc5\xa1kilmingai atidarytas 1896 m. gegu\xc5\xbe\xc4\x97s 21 d. Tuo metu jo kolekcijoje buvo sukaupta 262 r\xc5\xab\xc5\xa1i\xc5\xb3 893 gyv\xc5\xabnai. _NEWLINE_Kadangi zoologijos sodas nebuvo finansuojamas valstyb\xc4\x97s, \xc4\xafstaigos kasa buvo papildoma \xc4\xafvairiomis teikiamomis pramogomis. Be gyv\xc5\xabn\xc5\xb3 demonstravimo, \xc4\x8dia grojo pu\xc4\x8diam\xc5\xb3j\xc5\xb3 orkestras (vasar\xc4\x85 - kiekvien\xc4\x85 dien\xc4\x85, lauke, o \xc5\xbeiem\xc4\x85 - sekmadieniais ir tre\xc4\x8diadieniais koncert\xc5\xb3 sal\xc4\x97je, talpinusioje 2500 \xc5\xbemoni\xc5\xb3). 1906 m. zoologijos sode buvo rengiama ne\xc4\xafprasta pramoga - skraidinimas su oro balionu iki 300 m auk\xc5\xa1\xc4\x8dio - u\xc5\xbe 3 markes vienam asmeniui. Palyginimui: 1910 m. bilietas \xc4\xaf zoologijos sod\xc4\x85 kainavo 50 pfenigi\xc5\xb3 suaugusiems arba 20 pfenigi\xc5\xb3 vaikams. Beje, kas tre\xc4\x8di\xc4\x85 m\xc4\x97nesio sekmadien\xc4\xaf buvo teikiamos nuolaidos, biliet\xc5\xb3 kainos suma\xc5\xbe\xc4\x97davo perpus. Zoologijos sodas buvo atviras kiekvien\xc4\x85 dien\xc4\x85, vasar\xc4\x85 - nuo septyni\xc5\xb3 ryto iki vienuoliktos valandos vakare, \xc5\xbeiem\xc4\x85 - nuo a\xc5\xa1tuoni\xc5\xb3 ryto iki tamsos. Pinigai, u\xc5\xbedirbti pasitelkiant toki\xc4\x85 pelning\xc4\x85 veikl\xc4\x85, buvo skirti naujiems gyv\xc5\xabnams pirkti. Iki 1910 m. Kenigsberge j\xc5\xb3 buvo 2161. \xc5\xa0is skai\xc4\x8dius buvo v\xc4\x97l pasiektas tik 2004 m._NEWLINE_1912 m. zoologijos sode buvo \xc4\xafkurtas etnografinis muziejus, kuris 1930\xe2\x80\x93\xc5\xb3j\xc5\xb3 pabaigoje persik\xc4\x97l\xc4\x97 \xc4\xaf Heksenbergo kaln\xc4\x85 \xc4\xaf \xc5\xa1iaur\xc4\x99 nuo Hohen\xc5\xa1teino (dab.Ol\xc5\xa1tynekas, Lenkija)._NEWLINE_Klest\xc4\x97jusio zoologijos sodo veikl\xc4\x85 nutrauk\xc4\x97 Pirmasis pasaulinis karas. \xc4\x8cia kariuomen\xc4\x97 buvo \xc4\xafsirengusi uniform\xc5\xb3 sand\xc4\x97lius. Jis v\xc4\x97l atsidar\xc4\x97 1918 m., ta\xc4\x8diau jis veik\xc4\x97 pokario ekonominio nuosmukio s\xc4\x85lygomis, gyv\xc5\xabn\xc5\xb3 kolekcija buvo labai suma\xc5\xbe\xc4\x97jusi \xe2\x80\x93 1921 m. j\xc4\x85 sudar\xc4\x97 tik 565 gyv\xc5\xabnai._NEWLINE_1920 m. zoologijos sodo teritorijoje \xc4\xafvyko pirmoji Ryt\xc5\xb3 mug\xc4\x97 (vok. Ostmesse), kuri buvo rengiama iki pat Antrojo pasaulinio karo. Ji Vokietijoje buvo antra pagal svarb\xc4\x85 po Leipcigo._NEWLINE_1938 m. zoologijos sodas tapo miesto nuosavybe, o visuomenin\xc4\x97 draugija \xe2\x80\x9eTiergarten\xe2\x80\x9c paleista.\n_START_SECTION_\nSovietmetis\n_START_PARAGRAPH_\n1945 m. miest\xc4\x85 nusiaubus sovietinei armijai, zoologijos sode liko vos keli gyv\xc5\xabnai: elnias, barsukas, asilas ir kulkomis su\xc5\xbeeistas begemotas (j\xc4\xaf pavyko i\xc5\xa1gydyti). Jau 1947 m. zoologijos sodas pamin\xc4\x97jo \xe2\x80\x9eantr\xc4\x85j\xc4\xaf\xe2\x80\x9c gimtadien\xc4\xaf. \xc5\xa0iuo metu jo kolekcij\xc4\x85 sudar\xc4\x97 50 gyv\xc5\xabn\xc5\xb3. Padedant kitiems zoologijos sodams kolekcija greitai augo. Daugel\xc4\xaf egzoti\xc5\xa1k\xc5\xb3 gyv\xc5\xabn\xc5\xb3 parve\xc5\xbedavo Kaliningrado j\xc5\xabrininkai._NEWLINE_Nuo 1973 m. zoologijos sodui prad\xc4\x97ta teikti \xe2\x80\x9e\xc5\xa1ef\xc5\xb3\xe2\x80\x9c parama. Daugelis Kaliningrado \xc4\xafmoni\xc5\xb3 \xc4\x97m\xc4\x97si globoti konkre\xc4\x8dius zoologijos sodo gyventojus, gerinti j\xc5\xb3 gyvenimo s\xc4\x85lygas. \xc5\xa0ios praktikos d\xc4\x97ka buvo pastatyta ir suremontuota daugiau kaip 130 \xc4\xafvairi\xc5\xb3 objekt\xc5\xb3 ir konstrukcij\xc5\xb3, \xc4\xafrengti p\xc4\x97s\xc4\x8di\xc5\xb3j\xc5\xb3 takai, pastatyti suolai ir pan._NEWLINE_1980 m. palei parko upel\xc4\xaf prad\xc4\x97tas statyti kaln\xc5\xb3 gyv\xc5\xabn\xc5\xb3 voljeras. 1982 m. pastatytas vaik\xc5\xb3 \xe2\x80\x9ePasak\xc5\xb3 miestelis\xe2\x80\x9c.\n_START_SECTION_\nRekonstrukcija\n_START_PARAGRAPH_\n2000-aisiais prasid\xc4\x97jo zoologijos sodo rekonstrukcija, nors \xc4\xafstaiga kent\xc4\x97 nepritekli\xc5\xb3 - tr\xc5\xabko finansavimo gyv\xc5\xabn\xc5\xb3 pa\xc5\xa1arams, buvo prastos gyv\xc5\xabn\xc5\xb3 laikymo s\xc4\x85lygos. 2003 m. duomenimis, zoologijos sodas buvo priverstas parduoti kelet\xc4\x85 gyv\xc5\xabn\xc5\xb3, kad apsaugot\xc5\xb3 kitus nuo bado ir i\xc5\xa1 gaut\xc5\xb3 pinig\xc5\xb3 gal\xc4\x97t\xc5\xb3 i\xc5\xa1maitinti kitus. Dvi gibono patel\xc4\x97s bei vienas tapyras rado prieglobst\xc4\xaf Londono zoologijos sode. Dar kelet\xc4\x85 snieginio leopardo jaunikli\xc5\xb3 taip pat rengtasi i\xc5\xa1ve\xc5\xbeti \xc4\xaf u\xc5\xbesien\xc4\xaf._NEWLINE_Rekonstrukcijos prad\xc5\xbeioje \xc4\xafrengta hipopotam\xc5\xb3 b\xc5\xabsto ventiliacijos sistema, i\xc5\xa1gelb\xc4\x97jusi \xc5\xa1\xc4\xaf paviljon\xc4\x85 nuo blogo kvapo. 2005 m. pastatytas baseinas vandens gyv\xc5\xabnams, rekonstruoti tigr\xc5\xb3, sniegini\xc5\xb3 leopard\xc5\xb3 ir li\xc5\xabt\xc5\xb3 voljerai. Tais pa\xc4\x8diais metais buvo baigtas rekonstruoti buvusio drambli\xc5\xb3 b\xc5\xabsto pastatas. Prie\xc5\xa1 kar\xc4\x85 tai buvo restoranas, v\xc4\x97liau \xe2\x80\x93 apgyvendintas drambliais, apleistas. \xc5\xa0iuo metu statinys turi architekt\xc5\xabros paminklo status\xc4\x85, jame \xc4\xafsik\xc5\xabrusi zoologijos sodo administracija._NEWLINE_Pirmasis rekonstrukcijos etapas buvo atliktas iki Kaliningrado-Kenigsbergo \xc4\xafk\xc5\xabrimo 750-\xc5\xb3j\xc5\xb3 metini\xc5\xb3, kurios buvo \xc5\xa1ven\xc4\x8diamos 2005 m. Antrasis rekonstrukcijos etapas buvo vykdomas nuo 2006 m., pa\xc5\xbeymint jubiliejin\xc4\xaf, 60-\xc4\x85j\xc4\xaf zoologijos sodo sezon\xc4\x85 po karo. Iki 2007 m. buvo planuojama sutvarkyti tvenkin\xc4\xaf plaukiojantiems pauk\xc5\xa1\xc4\x8diams, fontan\xc4\x85, \xc5\xbeiemos sod\xc4\x85 su be\xc5\xbed\xc5\xbeioni\xc5\xb3 voljerais. V\xc4\x97lesniais metais buvo  rekonstruojama me\xc5\xa1k\xc5\xb3 b\xc5\xabstin\xc4\x97, statomi valymo \xc4\xafrenginiai. Zoologijos sodo rekonstrukcija pagal federalin\xc4\x99 program\xc4\x85 t\xc4\x99s\xc4\x97si iki 2010 m.'